<classify> WADAU 500 wa masuala ya Teknolojia ya Habari na Mawasiliano Tehama nchini, wanakutana leo katika kongamano la siku tatu kwenye ukumbi wa Mikutano wa Kimataifa wa Julius Nyerere JNICC, Jijini Dar es Salaam.Kongamano hilo limeandaliwa na Tume ya Teknolojia ya Habari na Mawasiliano Tehama kujadili mustakabali wa tasnia ya Tehama. Kongamano hilo linadhaminiwa na Kampuni ya Magazeti ya Serikali TSN kupitia magazeti linayoyachapisha ya HabariLeo na Daily News.Kaimu Mkurugenzi Mkuu wa Tume ya Tehama, Samson Mwela alisema jana licha ya umuhimu wa Tehama kukuza uchumi wa nchi, hakuna chombo cha kuwaunganisha na kusimamia pamoja, wanatasnia hiyo na hivyo kila mtu kujifanyia mambo yake bila ya kukaguliwa.Alisema, wanatasnia wa Tehama hawatambuliki kwa kiwango kinachotakiwa na baadhi kufanya kazi za sekta hiyo bila ya kuwa na viwango vinavyotambulika lakini hujiita wataalamu.Alisema kukosa chombo hicho kumesababisha wababaishaji kutumia mwanya huo kufanya kazi kinyume cha maadili na misingi ya taaluma na kuhatarisha usalama wa sekta za fedha, afya. Alisema, chombo cha kusimamia Tehama kitazuia ukiukaji wa maadili, kuwaunganisha na kufanya majadiliano ya mustakabali wa tasnia hiyo, kuchuja na kufuatilia viwango vya elimu vya wanachama wake ili kutetea soko la ajira.Tasnia zina vyombo vinazowaunganisha kama uhasibu, udaktari na taaluma nyinginezo na sasa sie Tehama ndio tunakutana kujadili kuundwa chombo chetu na pia mambo yetu, alieleza.Alisema kiingilio kila mshiriki ni Sh 300,000 na mafunzo yataendeshwa na wakufunzi wabobezi wa ndani na nje ya nchi na washiriki watapewa vyeti vya kuhitimu na kisha kusajiliwa kwenye mfumo rasmi utakaoanza kwa kuwatambua.Alisema kauli mbiu ya mkutano ni Kuelekea uchumi unaoendeshwa na Tehama ambapo moja ya mambo muhimu yatakayofundishwa ni namna ya matumizi ya mfumo wa usalama katika Tehama maarufu kama Block chain.Alisema somo hilo litafundishwa siku nzima ya kesho akibainisha ni somo muhimu kipindi hiki ambacho nchi inaelekea uchumi wa viwanda. Alisema usalama katika mitandao ni muhimu kulinda uchumi na kuwataka wataalamu na taasisi binafsi na za serikali kuwawezesha waje. Ofisa Masoko Mwandamizi wa TSN, Urban Epimark alisema wamejipanga kusambaza habari ili watu wengi zaidi wanufaike nalo.  <topic>: kitaifa 